
РЕПУБЛИКА БЪЛГАРИЯ

Министерство на културата
З А П О В Е Д 

№ РД 09-…………../…………… 2020 г.

На основание чл. 13д, ал. 1 и ал. 2, т. 1 от Закона за професионалното образование и обучение, при спазване изискванията на чл. 66, ал. 1 и 2 от Административно-процесуалния кодекс и във връзка с осигуряването на обучението по учебен предмет,

У Т В Ъ Р Ж Д А В А М

Учебна програма за специфична професионална подготовка по учебен предмет „Актьорство за куклен театър – учебна практика“ специалност: код 2120703 „Куклен театър”от професия: код 212070 „Актьор”, от професионално направление: код 212 „Музикални и сценични изкуства”, съгласно приложението.
Учебната програма влиза в сила от учебната 2020/2021 година.

І. ОБЩО ПРЕДСТАВЯНЕ НА УЧЕБНАТА ПРОГРАМА
Учебната програма e предназначена за специалност код 2120703 „Куклен театър” от професия код 212070 „Актьор” от професионално направление код 212 „Музикални и сценични изкуства” за професионално образование с придобиване на трета степен на професионална квалификация, дневна форма на обучение с прием след завършен седми клас. 
Обучението по актьорство за куклен театър – учебна практика дава възможност на учениците да се запознаят с основните методи и упражнения за подготовка на актьора за куклен театър и да ги използват в практическата си подготовка; въвежда ги в спецификата на кукловодната артистична техника, включваща практическа работа над основните етапи за овладяване на куклата, сценичното действие с нея; запознава ги с някои от основните видове и системи кукли и с механизмите за тяхното управление и контрол. Практико-приложният характер на дисциплината разкрива възможности за приложение на придобитите умения в реална работна среда – представяне на етап от работа над художествен образ с кукла (внушавайки живот) и в „жив план” пред публика.

Учебното съдържание е подбрано в съответствие с поставените цели и осъществява междупредметна връзка с учебните предмети от специфичната професионална подготовка за специалността: актьорство за уклен театър- теория, художествено слово и техника на говора; от учебната практика - актьорство за куклен театър – теория, художествено слово и техника на говора, от учебната практика: актьорство за драматичен театър, сценично движение, танци и пантомима. 
Темите са представени в тяхната методична последователност, пълнота и логическа връзка.

Препоръчва се часовете да се провеждат в специализирани зали – учебни сцени с възможност за пълно затъмняване на пространството, закачени черни кулиси, завеси, пространството между кулисите и черните вътрешни стени да позволяват разминаване на поне двама души, подът на сцената да е черен и по-висок от основното ниво на пода. 

Необходимо е част от прожекторите да са окачени отгоре, друга част да са на подвижни стойки, UV-лампите да са на подходяща основа. Необходими са няколко практикабъла с различен размер и височина, черни дървени кубчета, двойни стъпала, подвижни паравани. Препоръчително е помещението, в което се намира учебния театър, да е звуково изолирано от другите помещения в сградата и в него да бъде предвидено пространство и място за сядане на публиката. Техническото оборудване на пространството на „учебния театър” трябва да включва в себе си не само озвучаване и осветление, но и пултове за осветление и звук, кабели и наличието на стабилна електросистема (желателно и трифазен ток) и технически лица, носещи материална и техническа отговорност за залата.

За практическото обучение на учениците са необходими кукли ( ръкавични кукли-петрушки, кукли за маса, меки кукли, кукли със задно водене, кукли за ултравиолет, кукли за “черна камера”- шварцови, явайки, маняйки, марионетки с твърд водач и на конци, неутрални и характерни маски), декори, реквизит, костюми (един от които черно облекло) и място за тяхното съхраняване.

        Обучението на учениците по актьорство за куклен театър – учебна практика е начален етап в тяхното професионално развитие и поставя основите на актьорската професия и по-нататъшното ѝ успешно усвояване във вузовете по изкуствата и в професионална работна среда. За да успеят да се реализират творчески, те трябва да продължат своята квалификация, надграждайки придобитите знания, умения и компетентности.

За успешното провеждане на обучението в специалност „Учебна практика по Актьорство за куклен театър“.
Учебното заведение е длъжно да осигури:
· преподаватели с  висока квалификация по специалността и с образователен ценз гарантиращ способността им да осъществят изпълнението на образователните стандарти предвидени в програмата;

· За успешната подготовка на учениците е необходимо да се осигури учебна зала за репетиции и учебна сцена за публичните изяви.
· Учебната сцена е специално обособено пространство, което имитира камерна сцена и е със специфични изисквания: трябва да има отделни изходи за актьори и публика, да е затъмнено и звукоизолирано, да има обособено място зад или отстрани на сцената, както и специализирано място за осветителен и озвучителен пулт, да има шнурбоден за окачване на осветителни и озвучителни тела, както и на сценично облекло, да има възможност за настаняване на публика. Сцената трябва да е черна и да е предвидена проходимост за внасяне и изнасяне на декори. Пред- сценичното пространство е желателно да е много - функционално и да се преобразува във възможност за лекционен блок, тъй като за провеждане на теоретичната част на актьорските часове не се налага променя на залата, те са органична част от практическия опит. Необходимо е да има образци от различни видове и системи кукли (ръкавични кукли- петрушки, кукли за маса, меки кукли, кукли със задно водене, кукли за ултравиолет, кукли за черна камера- шварцови, явайки, маняйки, марионетки с твърд водач и на конци, неутрални и характерни маски), декори, реквизит, костюми и място за тяхното съхранение. Обучението по теория се извършва в учебни кабинети. 

· Обзавеждането на учебния кабинет по теория включва: работно място за обучаващия и за всеки обучаван (работна маса и стол), учебна дъска, мебели (предимно шкафове за различни цели), екрани и стойки за окачване на табла и учебно- технически средства, учебни помагала: сценарий,  музикална партитура, прозаични и стихотворни произведения, пиеса, декори, музикални инструменти, костюми, реквизит и др.)

Изисквания към обучаващите

Право да преподават теория и практика по учебни предмети и ли модули от отрасловата и специфичната задължителна професионална подготовка имат лица с образователно-квалификационна степен „магистър” или „бакалавър” (вкл. „професионален бакалавър”) по съответните специалността.
ІІ. ЦЕЛИ НА ОБУЧЕНИЕТО ПО УЧЕБНИЯ ПРЕДМЕТ
Обучението по предмета има за цел учениците да придобият начални базови професионални умения и компетенции, включващи: усвояване елементите на основните методи и упражнения за подготовка на актьора за куклено творчество, работа върху артистичната и кукловодно-артистична техника и първите стъпки в работата върху художествения образ с кукла (внушавайки живот) и в „жив план” в етюд, миниатюра или откъс от сценично произведение (сценарий, драматизация, сценична адаптация и т.н.).
За постигане на основната цел на обучението е необходимо изпълнението на следните подцели:
· Обстойно познаване моментното състояние на психо-физическия апарат и осъзнаване необходимостта от ежедневен актьорски тренинг за развитие и усъвършенстване на природните качества и умения в необходимата насока: изпълнение на упражнения, занимаващи се с общи проблеми на психо-физиката на актьора (релаксационен тренинг, ритмостимулационен тренинг, биоенергетичен тренинг, ментален тренинг, тренинг на осъзнаването и тренинг на експресивността) и упражнения, включващи работа върху някои елементи, участващи в актьорската игра (процеси, участващи в действието: възприятие, въображение, внимание, мускулна свобода, темпоритъм и т.н.);
· Усвояване на основите на артистичната и кукловодно-артистична техника: изпълнение на упражнения от „тренинг на елементите”, участващи в актьорската игра (тренинг на взаимодействието, тренинг на физическото действие като линия, процесът на въображение като линия, процесът на мислене като линия) и работа върху основните етапи за овладяване на куклата (техническо овладяване, оживяване, сценично действие с кукла, внушавайки живот и в „жив план”, работа върху етюд;
· запознаване с някои видове куклен театър според източника на светлина (театър на сенките, ултравиолетов куклен театър, „шварцов” куклен театър) и овладяване на техните изразни възможности, работа върху етюд или миниатюра;

· изучаване и овладяване на различни системи кукли, с механизмите за тяхното управление и контрол (работа върху тренинг на действието и етюд);

· търсене на вярно образно решение на сценичния персонаж с кукла, внушавайки живот и в „жив план” – ролеви тренинг;

· развиване на професионално- личностни качества, необходими за успешна реализация в реална работна среда, умение за работа в екип, спазвайки правилата на актьорската етика и дисциплина, с проявени воля, упоритост и активност в работния процес;

· възпитание на творческо самочувствие, изразително сценично присъствие, естетически вкус и общо художествена театрална култура.

ІІІ. РАЗПРЕДЕЛЕНИЕ НА УЧЕБНОТО ВРЕМЕ
Общият брой учебни часове по учебния предмет актьорство за куклен театър е 346 часа, които се разпределят по класове в зависимост от типовия учебен план, по който се осъществява обучението.

	Специфична професионална подготовка

ІV. УЧЕБНО СЪДЪРЖАНИЕ
Структурирането на учебното съдържание е по раздели и теми. За всеки раздел в програмата са записани минимален брой часове и теми. Учителят конкретизира броя на учебните часове за всяка тема в съответствие с посочените за раздела. Учителят разпределя броя на часовете, предвидени по учебния план и по учебната програма в годишното си разпределение.
За постигане целите на обучението, учителят разпределя учебните часове за нови знания, упражнения и контрол.

Раздел 1. ОСНОВИ НА АКТЬОРСТВОТО ЗА КУКЛЕН ТЕАТЪР 

ПЪРВИ ГИМНАЗИАЛЕН ЕТАП
VIII КЛАС

	№ по ред
	Наименование на теми и раздели
	Брой часове

	1.
	Основи на актьорството за куклен театър – VІІІ клас
	108

	1.1.
	Работа върху основните съвременни методи и упражнения за подготовка на актьора за сценична изява пред публика. 
	


1.1. Работа върху основните съвременни методи и упражнения за подготовка на актьора за сценична изява пред публика 

Цели: Придобиване на умение за анализиране и познаване на моментното състояние на физическия апарат; усвояване на упражнения от актьорския тренинг, развиващи психо-физически качества и умения: правилно  разпределяне на физическата и психическа енергия, овладяване на мускулната освободеност и напрежението; сценичното внимание, развиване на творческите зрителни и слухови възприятия, трениране на паметта, образното мислене и творческо въображение; промяна на начина на мислене от реално-натуралистичен към абстрактно-метафоричен, развитие на гласово-говорната техника, музикално-ритмичните вокални умения; работа над упражнения – трансформации на различни форми и елементи, в разпознаваеми обекти (импровизирани кукли); превръщане на техническото движение от механично в творческо.

Установяване на изходно ниво VІІІ клас

Установяването на изходното ниво на учениците става след текущо изпитване – контролен урок с изпълнение на практически задачи по зададена тема или подготвени самостоятелно.

Критериите за оценяване са: проявени умения да се превърне техническото движение от механично в творческо, активността и отговорността към работния процес и коректен анализ на постигнатите резултати.

Раздел 2. АРТИСТИЧНА И КУКЛОВОДНО-АРТИСТИЧНА ТЕХНИКА 

IX КЛАС
	№ по ред
	Наименование на теми и раздели
	Брой часове

	
	Установяване на изходно ниво
	

	2.
	Артистична и кукловодно-артистична техника – ІХ клас
	144

	2.1.
	Създаване на зрими въображаеми обекти, среда и обстоятелства.
	

	2.2.
	Видове театрални кукли, според начина на водене: ръката като кукла, наутрална маска и тяло като кукла, импровизирани кукли. Работа върху основни етапи за овладяване на куклата. Оживяване.
	

	2.3.
	Работа върху сценично действие с кукла и в „жив план”. Етюд.
	

	
	Установяване на изходно ниво
	


2.1. Създаване на зрими въображаеми обекти, среда и обстоятелства

Цели: Трениране на физическото действие като линия, използване на изразни похвати и техники, правещи невидимите обекти – видими, а въображаемия свят – реален; прецизиране на техниката на безпредметните действия чрез натрупване на препятствия; увличане (въвличане) в обекта на действие; предизвикване на реални усещания – такива, каквито биха се появили при реален дразнител; подготовка за етюди с ръце, маски и предмети, лишени от тяхната утилитарна функция.

2.2. Видове театрални кукли, според начина на водене: ръката като кукла, наутрална маска и тяло като кукла, импровизирани кукли. Основни етапи за овладяване на куклата. Оживяване

Цели: Овладяване на изразните възможности на ръката като кукла, предмета като кукла и театралната маска като символ и знак. Изследване на визуалната информация, заложена в тях, потенциалните и изобразителните им възможности в статика (откривайки заложения в тях тип на образа); овладяване на динамичните им възможности (стойка, поглед, жест); движенията им в сценичното пространство (изучаване на средата, отношение към средата, натоварване на средата с динамични възможности); извършване на локомоторни движения с тях, физически действия: повторение и автоматизиране на откритите най-изразителни пози, жестове и движения и  формиране на нови двигателни навици, освобождавайки вниманието за по-сложни задачи (оживяване).

2.3. Сценично действие с кукла. Етюд

Цели: Упражняване и усвояване на сценичното действие с кукла, определено от елементите, които го съставляват (мотиви, обстоятелства, цел, задача, приспособления) и от елементите, съставляващи сценичната задача (действия и цел); умение за самостоятелно измисляне, структуриране и представяне на куклен етюд (с ръце, предмети, маски), определяйки сюжета, композицията, сценичното действие, обстоятелствата, общуването и взаимодействието с обкръжаващата среда; способност да се насочва мисълта към парадоксалност и неочакваност.

Установяване на изходно ниво – ІХ клас

Установяването на изходното ниво на учениците става след задължително текущо изпитване – контролен урок с представяне на практическа задача: самостоятелни или групови етюди (с ръце, предмети, маски) с точно намерена звуково-говорна партитура на образите или подходящо музикално оформление, допълнително въздействащо на слуховите възприятия.

Критериите за оценяване са: проявено умение да се проведе логическа последователна външна линия на физическите действия, линия на логиката (в парадоксалната стилистика на кукленото изкуство) и последователна линия на чувствата; умело съчетаване на живата човешка звукова партитура на персонажите с неживата природа на куклата при провеждане на сценично действие с нея; активно общуване с партньорите (актьори, кукли, сценична среда, зрители); прецизно изследване на образа в действие.

Раздел 3.  АРТИСТИЧНА И КУКЛОВОДНО-АРТИСТИЧНА ТЕХНИКА 
Х КЛАС
	№ по ред
	Наименование на теми и раздели
	Брой часове

	3.
	Артистична и кукловодно-артистична техника – Х клас
	72

	3.1.
	Видове куклен театър според източника на светлина. Работа с кукли- сенки, кукли за ултравиолет и “шварцови кукли”.
	

	3.2
	Работа върху куклена миниатюра.
	

	3.3.
	Видове театрални кукли, според начина на водене. Работа с ръкавична кукла за параван- петрушка.
	

	
	Установяване на изходно ниво
	


3.1. Видове куклен театър според източника на светлина. Работа с кукли- сенки, кукли за ултравиолет и “шварцови кукли”.
Цели: Овладяване на изразните възможности на куклите от театъра на сенки (силуети, проекции и др.) и ултравиолетовия куклен театър; изучаване езика на материала и формата за тези видове театър и възможностите за образни внушения; създаване на усет за добра пространствена ориентация, изразително пласиране в мизансценните композиции, умение за работа в екип и прецизно изследване на персонажа в действие.

3.2. Работа над куклена миниатюра.
Цели: Знаейки основните изисквания към куклената миниатюра (лаконизъм и асоциативност на сценичното действие; стилизация на жестовете, условност на формата и съдържанието, алегоричност на образите и образните внушения), да се създаде умение за самостоятелно измисляне, структуриране и изпълнение на куклена миниатюра (използвайки кукли: сенки или проекции, кукли за ултравиолет или „шварцови кукли”), в която да се изяви лично отношение и позиция като автор на текста и на външно изобразителния характер на основното изразно средство – куклата – вдъхвайки й живот).
3.3. Видове театрални кукли, според начина на водене. Работа с ръкавична кукла за параван- петрушка.
Цели: Откриване на характерните за вида конструктивни визуални и динамични възможности. Изследване “същестествуването” на куклата в характерното за вида сценично пространство. Откриване на заложения в куклата тип на образа и провеждане на сценично действие. Етюд.
Установяване на изходно ниво – Х клас

Установяването на изходното ниво на учениците става след задължително текущо изпитване – контролен урок с изпълнение на практическа задача: самостоятелно измислени и предварително подготвени индивидуални и групови  миниатюри ( с кукли – сенки и кукли за ултравиолет).

Критериите за оценяване са: демонстрация на такива качества и умения, които позволяват да се предаде всяка мисъл и чувство на тялото и най-вече на ръцете, съгласувайки техните движения с движенията на куклата; в измислената драматургична основа, композиционната постройка и изразните средства на куклената миниатюра и етюда. Обстоятелствата да са сведени до минимум, сюжетът да е силно схематизиран, да преобладават занимателността на темата и значимостта на идеята, съдържанието на образа да се ограничава предимно в една черта на характера, в едно основно настроение, в една емоция; да притежава оригиналност на съжденията, изобретателност и прецизност в използване на изразните средства, да проявява партньорство, да има ярко и активно сценично присъствие.

Раздел 4. ПОДГОТОВКА НА РОЛЯ И ИЗЯВА ПРЕД ПУБЛИКА 
ВТОРИ ГИМНАЗИАЛЕН ЕТАП

ХI КЛАС

	№ по ред
	Наименование на теми и раздели
	Брой часове

	4.
	Подготовка на роля и изява пред публика – ХІ клас
	144

	4.1.
	Работа с някои от основните системи кукли. Мека кукла, кукла за маса, кукла явайка, кукла марионетка с твърд водач.
	

	4.2.
	Работа над текст.
	

	
	Установяване на изходно ниво
	


4.1. Работа с някои от основните системи кукли. Мека кукла, кукла за маса, кукла явайка, кукла марионетка с твърд водач.
Цели: Изучаване езика на формата и заложените в нея образни внушения; изследване „съществуването” на куклата в характерното за системата сценично пространство; създаване на способност за откриване, разпознаване и запаметяване на най-изразителните детайли в движенията и поведението на куклата – начинът, по който „оживява”, мисли, оценява, реагира, действа; овладяване на куклено-говорната техника; проучване на връзката между физически и словесни действия, намиране на най-точната гласова характерност на куклата в зависимост от типа образ, заложен в нея.

4.2. Работа над текст.
Цели: Създаване на базови умения за работа върху драматургичната основа, композиционната постройка и изразните средства. Да се сведат обстоятелствата до минимум, сюжетът да е силно схематизиран, да преобладава занималността на темата, значимостта на идеята, да има изобразителна действена пестеливост на появата на куклата в сценичното пространство; да се съобрази посланието, спрямо адреса на куклената миниатюра- в изкуството за деца (относително съответствие на художественото произведение по съдържание и форма с възможностите на детето от дадена възраст да го разбира и възприема пълноценно) и в изкуството за възрастни (лаконизъм и асоциативност  на художествения изказ).

Установяване на изходно ниво – ХІ клас

Установяването на изходното ниво на учениците става след задължително текущо изпитване – контролен урок с изпълнение на практическа задача – куклен етюд (на литературна основа) или авторска миниатюра, използвайки изучените системи кукли.

Критериите за оценяване са: овладени базови умения за разкриване възможностите на куклите от изучените системи: откриване, разпознаване и запаметяване на най-изразителните детайли в движението и поведението– начина, по който оживява: мисли, оценява, реагира, действа; умело съчетаване на живото слово (музикална партитура)  с неживата природа на куклата; проявени творчество и художествен усет, помагащи да се създаде „човешкия дух” на ролята.
Раздел 5. ПОДГОТОВКА НА РОЛЯ И ИЗЯВА ПРЕД ПУБЛИКА 
XII КЛАС
	№ по ред
	Наименование на теми и раздели
	Брой часове

	5. 
	Подготовка на роля и изява пред публика – ХІІ клас
	116

	5.1. 
	Популярни системи кукли, водени от един или повече актьори. Кукла маняйка, кукла със задно водене, кукла марионетка на конци, импровизирани кукли, характерни маски.
	

	5.2.
	Първи стъпки в работата върху художествен образ с кукла и в „жив план”.
	

	5.3.
	Игра пред публика.
	


5.1. Популярни системи кукли, водени от един или повече актьори. Кукла маняйка, кукла със задно водене, кукла марионетка на конци, импровизирани кукли, характерни маски. 
Цели: Откриване на характерните за системата конструктивни визуални и динамични възможности. Изследване “същестествуването” на куклата в характерното за системата сценично пространство. Откриване на заложения в куклата тип на образа и провеждане на сценично действие. Етюд.
5.2. Първи стъпки в работата върху художествен образ с кукла и в „жив план”

Цели: Създаване на базови умения за работа на актьора като изпълнител на идейно-художествения замисъл на произведението и като автор на сценичния образ с кукла и в „жив план”, откриване на специфичното в кукления сценичен персонаж (синтез от знаковите системи на куклата и актьорското изкуство (реч, движение, живо сценично присъствие или отсъствие на сцената), овладяване на различните начини и комбинации на неговото представяне в зависимост от вида кукла, актьор и кукла (като дизайнерско решение), актьор и предмет (напр. част от бита), актьор и материя (плат, хартия, пластмаса), актьор и тяло (неговото собствено или на друг актьор), актьор и сянка, актьор и дигитален образ и т.н.; откриване на заложения в куклата тип на героя, намиране на начина, по който именно този герой мисли, оценява ,реагира; опознаване на материала – неговата фрактура, пластичност, възможност за движение и изграждане на физическа характеристика на персонажа, овладявайки потенциалните възможности на сценичната среда (декори, осветление, сценични ефекти); откриване на гласово- говорната характеристика на сценичния персонаж с кукла, съответстваща най-точно и на неговата визия, характера, неговия емоционален свят; разработване на звуково-словесна партитура в характерност (слово-жест, слово-движение, слово-действие и поведенческа партитура), разкривайки логиката на неговото поведение.

5.3. Игра пред публика.
Цели: Адекватно преценяване на всяка сценична ситуация от позиция на актьор и роля; активно взаимодействие с партньорите (актьори, кукли, зрители), съобразяване на подбора на изразните средства спрямо естетическите предпочитания на зрителите и способността им за възприемане и разбиране; проверка на комуникативната верига: създател – художествено произведение – възприемател; възприемане на реакциите на зрителите като допълнителна творческа провокация или корекция на изпълнението; откриване на нови приспособления и акценти, използване на актьорски импровизации.

Установяване на изходно ниво – ХІІ клас

Установяването на изходното ниво на учениците става след задължително текущо изпитване – контролен урок с представяне на практическа задача: етюд, миниатюра или откъс от сценично произведение пред публика, акцентирайки върху една черта от характера на персонажа с кукла или в „жив план”, окрупнявайки и хиперболизирайки типичното в него чрез условност и стилизация на позата, жестовете, движенията и  действията. 

Критериите за оценяване на практическата задача са: Проявени базови умения за представяне на персонажа чрез овладяното куклено-театрално мислене, въображение и фантазия; адекватно използване на изразните възможности на куклата, превръщайки ги в приспособления на физическите действия и изразените чрез тях движения – вътрешни и външни.

V. ОЧАКВАНИ РЕЗУЛТАТИ ОТ ОБУЧЕНИЕТО
В края на учебния период учениците трябва да имат базови знания за: съвременните методи и упражнения за подготовка на актьора, основните етапи за овладяване на куклата и провеждане на сценично действие с нея, изискванията към кукления етюд, видовете кукли според източника на светлина, изискванията към куклената миниатюра, някои от изучените основни системи кукли и механизмите за тяхното управление и контрол, творческия процес и етапите на създаване на куклено- театрално произведение, изискванията към сценичния персонаж с кукла и в „жив план” и към сценичната изява пред публика.

В практическите задачи след първия етап на обучение учениците трябва да умеят: да комуникират на театрален език; да използват адекватно театралната терминология; да демонстрират в практически задачи знанията си; да превръщат техническото изпълнение на тези задачи от механично в творческо; да изучават потенциалните възможности на куклата (ръка, маска, предмет, импровизирана кукла, откривайки единствения за нея заложен тип на образа (характер, пластическа деформация, условност, степен на обобщеност); да овладяват динамичните възможности на тази кукла (стойка, поглед, жест), движението ѝ в сценичното пространство (натоварване на средата с динамични възможности); да „оживят” куклата чрез сценично действие; да създадат логическа, последователна външна линия на физическите действия, линия на логиката (в парадоксалната стилистика на кукленото изкуство) и последователност на чувствата; да съчетават живото слово (звук) с неживата природа на куклата; да структурират самостоятелно етюд по зададена тема; да измислят и изиграят куклена миниатюра с основните видове кукли според източника на светлина (сенки или проекции, кукли за ултравиолет, спазвайки основните изисквания към нея – лаконизъм и асоциативност на сценичното действие, стилизация на жестовете, условност на формата и съдържанието, алегоричност на образите и образните внушения.

След втория етап на обучение учениците трябва да умеят да работят върху драматургична основа (драматизация на приказка, сценарий или сценична адаптация); да изиграят етюд на литературна основа или откъс от сценично произведение, използвайки кукли от изучените видове и системи; да представят етап от работа върху художествен образ с кукла, внушавайки живот, като акцентират върху една черта от неговия характер, като окрупнят и хиперболизират типичното в него чрез стилизация на позата, жестовете и движенията, като използват метафората като главно изразно средство на посланието, да представят етап от работата върху сценичен персонаж в „жив план”, да съобразяват изпълнението си със закономерностите и логиката на конкретната форма и жанр куклено изкуство.

В сценичните изяви пред публика учениците трябва да изявят базови професионални качества, да имат силно актьорско присъствие, да проявяват добро партньорство и майсторство при боравене с различни аспекти на ролята. За тази цел трябва да развиват своето асоциативно мислене, фантазия и такова въображение, което тръгва от куклата и се оставя да бъде водено от нея. Необходимо е да работят с „вяра и наивност”, да владеят средствата на условността, метафората, символа, да умеят да обобщават и типизират и най-важното – да внушават образи чрез действието с куклата-образ.

